b'\n_START_ARTICLE_\nHamburgas\n_START_SECTION_\nApie miest\xc4\x85\n_START_PARAGRAPH_\nHamburgo senamiestis yra rytiniame Alsterio (Alster) up\xc4\x97s krante, o naujamiestis\xc2\xa0\xe2\x80\x93 vakariniame. Senamiestyje yra pagrindiniai verslo kvartalai, daug kanal\xc5\xb3. Tad Hamburgas pasi\xc5\xbeymi ir tilt\xc5\xb3 gausa (net 2304), kurie pastatyti per kanalus\xc2\xa0\xe2\x80\x93 \xc4\x8dia daugiau tilt\xc5\xb3 nei Amsterdame ir Venecijoje kartu pa\xc4\x97mus. Alsterio up\xc4\x97s \xc5\xbeiotyse yra suformuoti e\xc5\xbeeriukai, nedidel\xc4\x97s u\xc5\xbetvankos, dambos, \xc5\xa1alia yra daug al\xc4\x97j\xc5\xb3 ir park\xc5\xb3. \xc5\xbdalioji zona sudaro net 14\xc2\xa0% miesto ploto._NEWLINE_Hamburgui esant stambiam uostui, nat\xc5\xabralu tik\xc4\x97tis, kad tur\xc4\x97jo b\xc5\xabti vieta, kur i\xc5\xa1 plaukiojim\xc5\xb3 gr\xc4\xaf\xc5\xbe\xc4\x99 j\xc5\xabreiviai gal\xc4\x97t\xc5\xb3 i\xc5\xa1lieti susikaupusi\xc4\x85 energij\xc4\x85. Tokia vieta Hamburge yra Sankt Pauli rajonas, nuo seno gars\xc4\x97j\xc4\x99s prostitu\xc4\x8di\xc5\xb3 (ir kitoki\xc5\xb3 seksualini\xc5\xb3 paslaug\xc5\xb3) sankaupa. Ta\xc4\x8diau \xc4\x8dia, skirtingai nuo Amsterdamo, u\xc5\xbedara \xe2\x80\x9eraudon\xc5\xb3 \xc5\xbeibint\xc5\xb3\xe2\x80\x9c Herbertstra\xc3\x9fe gatv\xc4\x97 i\xc5\xa1kart pasitinka draud\xc5\xbeian\xc4\x8diu moterims vaik\xc5\xa1\xc4\x8dioti \xc5\xbeenklu. Netoliese \xc4\xafsik\xc5\xabr\xc4\x99s ir turist\xc5\xb3 m\xc4\x97giamas Erotikos muziejus. \xc5\xa0is rajonas pasi\xc5\xbeymi kaip poilsio ir pramog\xc5\xb3 centras.\n_START_SECTION_\nPramon\xc4\x97\n_START_PARAGRAPH_\nPagrindinis ekonominis miesto veiksnys neabejotinai yra Hamburgo uostas. Kita svarbi industrija\xc2\xa0\xe2\x80\x93 \xe2\x80\x9eAirbus\xe2\x80\x9c kompanija, turinti dvi gamyklas. Pla\xc4\x8diai i\xc5\xa1vystyta leidybos pramon\xc4\x97\xc2\xa0\xe2\x80\x93 mieste \xc4\xafsik\xc5\xabrusios trys did\xc5\xbeiausios Vokietijos leidyklos. Hamburge yra ir did\xc5\xbeiausia Europoje vario gamykla.\n_START_SECTION_\nArchitekt\xc5\xabra\n_START_PARAGRAPH_\nHamburge dominuoja vario skarda dengti stogai ir rausv\xc5\xb3 plyt\xc5\xb3 architekt\xc5\xabra, kuri b\xc5\xabdinga \xc5\xa1iaur\xc4\x97s Vokietijai._NEWLINE_\xc5\xbdym\xc5\xabs istoriniai pastatai: Renesanso stiliaus miesto rotu\xc5\xa1\xc4\x97 (baigta statyti 1897), \xc5\xa0v. Petro (XII a.), \xc5\xa0v. Jok\xc5\xabbo (XIII-XV a.), \xc5\xa0v. Kotrynos (XIV-XV a.), \xc5\xa0v. Mykolo (XVIII a. pabaiga) ba\xc5\xbeny\xc4\x8dios.\n_START_SECTION_\nGars\xc5\xabs \xc5\xbemon\xc4\x97s\n_START_PARAGRAPH_\nHamburge yra gim\xc4\x99 gars\xc5\xabs kompozitoriai: Feliksas Mendelsonas (1809\xe2\x80\x931847), Johanesas Bramsas (1833\xe2\x80\x931897), Karlas Filypas Emanuelis Bachas (1714\xe2\x80\x931788, Johano Sebastiano Bacho s\xc5\xabnus), Georgas Filypas Telemanas (1681\xe2\x80\x931767). \xc4\x8cia gim\xc4\x97 ir Heinrichas Rudolfas Hercas (1857\xe2\x80\x931894), radijo bang\xc5\xb3 atrad\xc4\x97jas, ir Angela Merkel (1954-).'